Kind uit see gered by Plet’n Agtjarige dogtertjie is Donderdag uit die see by Plettenbergbaai in die Wes-Kaap gered. (Foto: NSRI) ’n Agtjarige dogtertjie is Donderdag uit die see by Plettenbergbaai in die Wes-Kaap gered. Die voorval het op die Robberg-strand naby die Beacon Island Hotel plaasgevind. Die kind het glo in die moeilikheid beland nadat ŉ stroom haar meegesleur het. Verskeie omstanders, onder wie ŉ tienerseun, het gepoog om die dogtertjie te help. Deon Victor, ŉ reddingswemmer by die Nasionale Seereddingsinstituut (NSRI), is kort na 14:30 na die toneel ontbied. “By sy aankoms op die toneel was minstens sewe mense in die water. “ŉ 17-jarige seun het gehelp deur haar kop bo die diep water en golwe te hou. In dié stadium was die meisie se ma, wat ook in die water gegaan het om te probeer help, op die strand,” het die NSRI in ’n verklaring gesê. Victor het na die seun en dogtertjie geswem en daarin geslaag om haar veilig uit die water te red. “Nooddienswerkers van Med-Life het die kind op die toneel behandel en in ŉ bestendige toestand na die hospitaal vervoer. “Sy is sedertdien ontslaan en is gesond.” Die tienerseun is ook veilig en deur die NSRI vir sy dapperheid geloof. Die instituut het ook ander omstanders wat probeer help het bedank.